**Asociația Universitur, coordonată de două cadre didactice ale UB, parteneriat strategic în domeniul educației adulților prin proiectul Erasmus + “Ludamus! – Playing with heritage”**

În perioada **2020-2022**, **Asociația Universitur** a desfășurat, împreună cu alte cinci organizații din patru țări europene **un parteneriat strategic în domeniul educației adulților** care s-a născut ca răspuns la necesitatea de a fructifica oportunitățile oferite de metodologiile și strategiile ludice în domeniul diseminării și valorificării patrimoniului cultural european.

Asociația din România, coordonată de **asist. univ. dr. Anca Tudoricu** și **conf. univ. dr. Daniela Dumbrăveanu**, cadre didactice la Facultatea de Geografie a Universității din București, împreună cu Asociația *Xandobela* din Galicia (Spania), *Asociația La Corte della Carta* din Italia și Asociația APDP din Portugalia au creat opt experiențe ludice (dintre care patru jocuri de masă – *board games*) și au elaborat ghidul metodologic „Patrimoniul în joc”, machetate și tipărite cu ajutorul Cooperativei *Grafice Sacauntos* din Galicia, Spania.

*„Pentru publicul larg dorim să punem la dispoziție jocurile create de noi în varianta print & play, iar pentru cei interesați de valorificarea patrimoniului - metodologia necesară experimentării și dezvoltării de noi practici de promovare prin jocuri, folosind îndrumările tehnice care sunt descrise în detaliu în ghid”*, subliniază reprezentanții Asociației Universitur.

**Mai multe detalii despre** **„Vânătoarea de patrimoniu – Rugăciunea”**

Astfel, jocul creat de Asociația Universitur, la care au contribuit Anca Tudoricu, Eliza Donescu, Sabina Grădinaru și Iasmina Petrovici, intitulat **„Vânătoarea de patrimoniu – Rugăciunea”** este un joc de cărți de tipul *escape* în cadrul căruia jucătorii trebuie să rezolve *puzzle-uri* pentru a găsi celebra sculptură a lui Brâncuși, care în povestea creată de asociație a dispărut din Muzeul Național de Artă. În „goana” după sculptură, participanții vor descoperi numeroase elemente de patrimoniu din București pe care le pot explora ulterior.

Jocul realizat **Asociația Universitur** poate fi descărcat, printat și experimentat [**aici**](https://ludamusproject.wordpress.com/ro/activitati-si-rezultate/experiente-ludice/treasure-hunt-de-patrimoniu-rugaciunea/), iar ghidul „Patrimoniul în joc”, [**aici**](https://ludamusproject.files.wordpress.com/2022/09/ludamus-patrimoniul-in-joc-ro-miolo-v1.03-opt.pdf).

*Mai multe informații despre* [***“Ludamus! – Playing with heritage”***](https://ludamusproject.wordpress.com/)*,**finanțat de Comisia Europeană prin programul Erasmus+, inclusiv rezultatele obținute în cadrul acestuia, pot fi accesate pe* [***pagina proiectului***](https://ludamusproject.wordpress.com/)***.***

*Reprezentanții Universitur pot fi contactați pentru detalii suplimentare și recomandări la adresa de e-mail* [*universitur@gmail.com*](mailto:universitur@gmail.com)*.*